4. การประกอบธุรกิจของแต่ละบริษัท

  4.1 การประกอบธุรกิจของบริษัท ซาฟารีเวิลด์ จำกัด (มหาชน)

  (1) ลักษณะผลิตภัณฑ์หรือบริการ

บริษัทฯ ดำเนินธุรกิจเกี่ยวกับการท่องเที่ยว ซึ่งเป็นธุรกิจการให้บริการ
โดยผลิตภัณฑ์และการให้บริการของซาฟารีเวิลด์แบ่งออกได้เป็น 5 ประเภทใหญ่ๆ
ตามลักษณะของรายได้ ดังนี้

 ก. สวนสัตว์และการแสดงต่างๆ

สวนสัตว์และการแสดงประเภทต่างๆ เป็นส่วนสำคัญในการสร้างรายได้ให้กับบริษัทฯ แบ่งออกได้เป็น
4 กลุ่มใหญ่ คือ :

1) สวนสัตว์เปิดซาฟารีปาร์ค (Safari Park)

สวนสัตว์เปิด เป็นสวนสัตว์ที่จำลองแบบให้คล้ายคลึงกับป่าซาฟารีอัฟริกา
เป็นแหล่งรวมสัตว์ป่านานาชนิด ได้แก่ แรดขาว หมี อูฐ ยีราฟ เสือโคร่ง สิงโต กวางแอนทีโลป
และสัตว์ประเภทอื่นที่ หาชมได้ยากจากทั่วทุกมุมโลกอีกเป็นจำนวนมาก
โดยจัดให้สัตว์เหล่านี้อาศัยอยู่ในสภาพแวดล้อมตามธรรมชาติเป็นส่วนๆ
ผู้เข้าชมสามารถชมและสัมผัสกับบรรยากาศที่คล้ายคลึงกับป่าซาฟารีอัฟริกา
และธรรมชาติความเป็นอยู่ของสัตว์ได้อย่างใกล้ชิด
ทำให้ได้รับความรู้และความเพลิดเพลินจากธรรมชาติของสัตว์ป่าซึ่งหาชมไม่ได้จากแหล่งอื่นในประเทศไทย
นอกจากนี้ยังเป็นการสนับสนุนการอนุรักษ์สัตว์ป่าและสิ่งแวดล้อม
เพื่อให้เยาวชนได้มีโอกาสศึกษาและดูงานอีกด้วย

2) สวนสัตว์น้ำมารีนปาร์ค (Marine Park) และสวนนก (Bird Park)

สวนสัตว์น้ำ เป็นสถานที่อยู่อาศัยของสัตว์น้ำที่สำคัญหลายชนิด เช่น โลมา วาฬขาว (Beluga
Whale) สิงโตทะเล วอลรัส ปลาแฟนซีคาร์พ จระเข้ และปลาช่อนยักษ์ เป็นต้น
สำหรับสัตว์ที่อาศัยอยู่ในน้ำทะเลนั้น บริษัทฯ
มีระบบผลิตน้ำทะเลเทียมและทำให้สะอาดบริสุทธิ์ด้วยระบบโอโซนซึ่งเป็นแห่งแรกของเอเชียและเป็นแห่งที่สามของโลก
ทำให้สวนสัตว์น้ำนี้ไม่จำเป็นต้องตั้งอยู่ใกล้ทะเล
ผู้เข้าชมจะได้รับความเพลิดเพลินกับธรรมชาติและความน่ารักของสัตว์น้ำประเภทต่างๆ

ในส่วนของสวนนก ซึ่งเป็นที่อยู่อาศัยของนกที่หายากนานาชนิดจากแหล่งกำเนิดหลาย ประเทศในโลก
ได้ถูกจัดไว้เป็นสัดส่วนอย่างสวยงาม ทำให้เกิดความเพลิดเพลินแก่ผู้เข้าชม
และได้รับความรู้เกี่ยวกับธรรมชาติและความเป็นอยู่ของสัตว์ต่างๆ
ซึ่งจะสร้างเสริมให้ผู้เข้าชมเกิดความรักและช่วยกันอนุรักษ์สัตว์
เหมาะสำหรับการจัดทัศนศึกษาเพื่อส่งเสริมความรู้แก่นักเรียนและนักศึกษาด้วย

3) การแสดงต่างๆ

การแสดงต่างๆ สามารถแบ่งออกได้เป็น 2 ประเภท คือ :

3.1 การแสดงความสามารถและความแสนรู้ของสัตว์ประเภทต่างๆ เช่น โลมา วาฬขาว (Beluga
Whale) สิงโตทะเล ลิงอุรังอุตัง ช้าง และนก เป็นต้น

3.2 การแสดงโดยใช้นักแสดงที่จัดขึ้น
เป็นการแสดงที่นำต้นแบบจากต่างประเทศมาปรับปรุงให้มีความเหมาะสมกับกลุ่มลูกค้าเป้าหมายของบริษัทฯ
เช่น การแสดงสงครามจารกรรม และการแสดงเวสเทิร์นคาวบอยสตั๊นท์

ในปัจจุบันซาฟารีเวิลด์ มีการแสดงทั้งหมด 7 ชุด ดังนี้

+----------------------------------+-----------------------------------+
| 1. การแสดงโลมาและวาฬขาว          | 2. การแสดงนก                      |
|                                  |                                   |
| 3. การแสดงสิงโตทะเล               | 4. การแสดงช้าง                     |
|                                  |                                   |
| 5. การแสดงอุรังอุตัง                 | 6. การแสดงสงครามจารกรรม           |
|                                  |                                   |
| 7. การแสดงเวสเทิร์นคาวบอยสตั๊นท์      |                                   |
+----------------------------------+-----------------------------------+

การแสดงชุดที่ 1 ถึง 5 เป็นการแสดงความสามารถและความแสนรู้ของสัตว์
ซึ่งสร้างความสนุกสนาน และความเพลิดเพลินให้แก่ผู้เข้าชมเป็นอย่างยิ่ง

การแสดงสงครามจารกรรม เป็นการแสดงเรื่องของสายลับระดับโลก
ในลักษณะการต่อสู้ผจญภัยของสายลับที่ได้รับมอบหมายให้ทำลายระเบิดนิวเคลียร์ล้างโลกที่เหล่าร้ายครอบครองอยู่
มีฉากการต่อสู้ที่สมจริง มีอุปกรณ์ที่จัดทำขึ้นต่างๆ เพื่อประกอบการแสดง เช่น เฮลิคอปเตอร์ รถไฟ
รถถัง และปืนเลเซอร์ เป็นต้น พร้อมนักแสดงกว่า 30 คน และ Special Effects
ที่ควบคุมด้วยระบบคอมพิวเตอร์

การแสดงเวสเทิร์นคาวบอยสตั๊นท์ เป็นการแสดงการต่อสู้ที่เลียนแบบการต่อสู้จริงที่ให้ความสนุกสนาน
และความตื่นเต้นเร้าใจจากการแสดงด้วยระบบเสียงและ Special Effects
เพื่อให้เกิดความรู้สึกสมจริง ซึ่งเป็นฉากที่มีชื่อเสียง และประสบความสำเร็จเป็นอย่างดี

4) กิจกรรมเพื่อความตื่นเต้นและดึงดูดใจ

เป็นกิจกรรมที่ได้จัดสร้างขึ้นเพื่อให้ผู้เข้าชมได้รับความสนุกสนาน ตื่นเต้น และเพลิดเพลิน
กับธรรมชาติของต้นไม้ใหญ่อันร่มรื่น และสัตว์ป่านานาชนิด ประกอบด้วย

4.1 การนั่งเรือล่องป่าดงดิบ (Jungle Cruise)

การนั่งเรือล่องป่าดงดิบ (Jungle Cruise)
เป็นการนำผู้เข้าชมล่องเรือไปตามลำน้ำที่แวดล้อมด้วยพันธุ์ไม้แบบป่าในเขตร้อนของเอเชียและอัฟริกา
เผชิญกับจระเข้ยักษ์ ฝูงลิงกอริลลา และสัตว์ป่านานาชนิด
ชมการใช้ชีวิตของคนป่าพื้นเมืองที่มีการดำรงชีวิตอย่างอิสระตามแบบของอัฟริกา
โดยได้นำเทคโนโลยี จากประเทศสหรัฐอเมริกาในการจัดทำ Audio Animatronics
มาประกอบในกิจกรรม

4.2 การแสดงการให้อาหารสัตว์ดุร้าย (Feeding Show)

การแสดงการให้อาหารสัตว์ดุร้าย (Feeding Show)
เป็นการแสดงวิธีการให้อาหารสัตว์ที่ดุร้ายบางประเภท เช่น สิงโต เสือโคร่ง และหมี เป็นต้น
ผู้เข้าชมจะได้รับความตื่นเต้น และเรียนรู้อุปนิสัยการกินอาหารของสัตว์อย่างใกล้ชิด
ภายในบริเวณสวนสัตว์เปิด ซึ่งเป็นที่อยู่อาศัยของสัตว์ดังกล่าว

ในปี 2550 ที่บริษัทฯ ได้ดำเนินการมาครบ 20 ปี บริษัทฯ
ได้ปรับปรุงการดำเนินงานเพื่อสร้างสิ่งแปลกใหม่ในด้านความบันเทิงให้แก่ผู้เข้าชม เช่น
การจัดหาสัตว์ที่หายากเพิ่มเติม สร้างกรงสัตว์และบ่อปลาเพิ่มเติม
ตลอดจนสร้างกิจกรรมบันเทิงเพิ่มเติมรวมแล้วประมาณ 40 รายการ กิจกรรมที่สำคัญ เช่น มินิเวิลด์
ศูนย์เพาะพันธุ์ไข่ การให้อาหารยีราฟ เป็นต้น โดยมีรายละเอียด ดังนี้

4.3 มินิเวิลด์ (Mini World)

เป็นสวนสัตว์ขนาดเล็กเพื่อให้เด็กเล็กได้มีโอกาสสัมผัสสัตว์เลี้ยงขนาดเล็กและลูกสัตว์ต่างๆ เช่น
ป้อนอาหารนกแก้วซันคอนนัวร์กว่า 1,000 ตัว เพลิดเพลินกับฝูงเป็ดแมนดาริน ฝูงลูกจิงโจ้
และสัตว์ที่หายากต่างๆ

4.4 ศูนย์เพาะพันธุ์ไข่ (Eggs World)

เป็นศูนย์การเรียนรู้เกี่ยวกับวงจรชีวิตและธรรมชาติวิทยาของนกนานาชนิดจากทั่วโลก
ผู้เข้าชมจะได้สัมผัสความมหัศจรรย์ของการกำเนิดชีวิตจากเปลือกไข่
ชมการปฏิบัติการฟักไข่นกที่หายากนานาพันธุ์จากการเพาะเลี้ยงขยายพันธุ์ด้วยเทคโนโลยีตู้ฟักที่ทันสมัย
พร้อมการศึกษาถึงวงจรชีวิตของสัตว์ปีกหลากหลายสายพันธุ์ในแต่ละภูมิภาคของโลก เช่น
นกแก้วมาคอว์ นกกระจอกเทศ เป็นต้น
โดยจัดเป็นห้องนิทรรศการติดเครื่องปรับอากาศขนาดใหญ่แห่งเดียวในเอเชีย

4.5 การให้อาหารยีราฟที่ Safari Terrace

การให้อาหารยีราฟที่ Safari Terrace เป็นการเลี้ยงอาหารฝูงยีราฟประมาณ 50 ตัว
ฝูงม้าลายและนกกระจอกเทศ ที่มารายล้อมอาคารเลี้ยงที่สร้างยื่นไปในสวนสัตว์เปิดซาฟารีปาร์ค
ผู้เข้าชมจะได้ รับความตื่นเต้นและสนุกสนานไปกับการขออาหารของยีราฟที่เชื่อง
ซึ่งเป็นกิจกรรมที่สร้างขึ้นใหม่ที่มีแห่งเดียวในประเทศไทย

การเข้าชมสวนสัตว์ การแสดง และกิจกรรมบางรายการดังกล่าวข้างต้น
นักท่องเที่ยวสามารถเลือกซื้อบัตรเข้าชมในแต่ละส่วน
หรือจะซื้อบัตรรวมเพื่อชมการแสดงและกิจกรรมทุกชนิดก็ได้ บริษัทฯ
มีรายได้จากการจำหน่ายบัตรดังกล่าว เป็นรายได้หลัก

 ข. อาหารและเครื่องดื่ม

เนื่องจากการเข้ามาท่องเที่ยวในซาฟารีเวิลด์จะต้องใช้เวลาอย่างน้อยตลอดทั้งวันจึงจะสามารถ
ชมการแสดงดังกล่าวข้างต้นและชมธรรมชาติของพันธุ์ไม้นานาชนิดและสัตว์ต่างๆ ได้อย่างทั่วถึง
ดังนั้นบริษัทฯ จึงได้จัดบริการจำหน่ายอาหารและเครื่องดื่มที่สะอาด ถูกหลักอนามัย
เพื่อให้บริการและอำนวยความสะดวกสบายแก่ผู้เข้าชมด้วย
โดยจัดให้มีภัตตาคารและร้านอาหารหลายแห่งตั้งอยู่ทั่วไปตามจุดสำคัญๆ
และสามารถรองรับนักท่องเที่ยวได้พร้อมกันครั้งละประมาณ 6,000 ที่นั่ง
นอกจากนั้นแล้วยังมีซุ้มขายขนมขบเคี้ยวและเครื่องดื่มอีกหลายแห่ง
และยังได้จัดเจ้าหน้าที่ขายเครื่องดื่มตามเวทีการแสดงต่างๆ ด้วย

 ค. สวนสนุกและเกมส์

นอกจากการแสดงต่างๆ และสวนสัตว์แล้ว บริษัทฯ ได้จัดหาเกมส์ต่างๆ มากมายหลายชนิด
เพื่อให้ความเพลิดเพลินแก่ลูกค้ากลุ่มเด็กๆ
โดยนำรูปแบบของเกมส์จากสวนสนุกในต่างประเทศมาปรับเปลี่ยนให้เหมาะกับกลุ่มลูกค้าของบริษัทฯ
ซึ่งส่วนใหญ่จะเป็นเรื่องที่เน้นเชาว์และการออกกำลังกายเป็นหลัก

 ง. สินค้าที่ระลึก

บริษัทฯ ได้จัดให้มีศูนย์ขายสินค้าที่ระลึก เพื่อให้บริการแก่ผู้เข้าชมที่ต้องการซื้อสินค้าและของที่ระลึก
นอกจากจะมีร้านขายสินค้าที่ระลึกขนาดใหญ่ในพื้นที่ประมาณ 1,000 ตารางเมตรไว้รองรับลูกค้าแล้ว
ยังมีร้านขนาดกลางและเล็กอีก 2 ร้าน รวมทั้งยังได้จัดให้มีซุ้มขายสินค้าที่ระลึกอีก 6 จุด
และจัดเจ้าหน้าที่ขายตามเวทีการแสดงต่างๆ
อีกด้วยทั้งนี้เพื่อให้ผู้เข้าชมสามารถเลือกซื้อสินค้าได้สะดวกยิ่งขึ้น

 จ. รถโค้ชปรับอากาศ 

บริษัทฯ ได้จัดให้มีรถโค้ชปรับอากาศขนาดใหญ่จุ 55 ที่นั่ง สองชั้นจำนวน 13 คัน ขนาดจุ 43
ที่นั่งจำนวน 24 คัน ขนาดจุ 27 ที่นั่งจำนวน 4 คัน และขนาดจุ 25 ที่นั่งจำนวน 9 คัน
เพื่อให้บริการแก่ลูกค้าที่มาเข้าชมเป็นหมู่คณะ ได้แก่ นักเรียน นักศึกษา บริษัท และนักท่องเที่ยว
นอกจากนี้ยังให้เช่าแก่ผู้ที่มีความประสงค์จะจัดทัศนศึกษาหรือเดินทางไปต่างจังหวัดเป็นกลุ่มอีกด้วย

  (2) การตลาดและภาวะการแข่งขัน

การทำการตลาดของผลิตภัณฑ์และบริการที่สำคัญ

  1) กลยุทธ์การแข่งขัน

บริษัทฯ มีกลยุทธ์ในการแข่งขันที่สำคัญ 4 ประการ คือ ความหลากหลายของผลิตภัณฑ์
คุณภาพของผลิตภัณฑ์ การกำหนดกลุ่มเป้าหมาย
และการสร้างภาพพจน์และการกำหนดตำแหน่งในการแข่งขัน

1.1 ความหลากหลายของผลิตภัณฑ์

บริษัทฯ มีผลิตภัณฑ์หลักที่เสนอให้แก่นักท่องเที่ยวถึง 4 ชนิด คือ สวนสัตว์เปิด สวนสัตว์น้ำ
การแสดงโดยนักแสดงและสัตว์ และกิจกรรมการสร้างความบันเทิงต่างๆ ในขณะที่ Theme Park
ที่มีชื่อเสียงของโลกส่วนใหญ่จะมีผลิตภัณฑ์หลักเพียงอย่างใดอย่างหนึ่งเท่านั้น
ความหลากหลายนี้จึงทำให้ซาฟารีเวิลด์ เป็น Theme Park
เพียงแห่งเดียวในโลกที่มีจุดเด่นเหล่านี้ครบครัน และเป็นการยากที่ผู้ประกอบการอื่นๆ
ทั้งภายในประเทศและประเทศในแถบเอเซียจะทำตามได้

1.2 คุณภาพของผลิตภัณฑ์

สัตว์ป่า สัตว์น้ำ และนกทุกชนิดที่นำมาแสดงนั้น
เป็นสัตว์สวยงามที่มีคุณค่าและหายากจากแหล่งกำเนิดในทวีปต่างๆ ทั่วโลก
สัตว์ที่นำมาแสดงได้รับการฝึกเป็นอย่างดีจากผู้ฝึกมืออาชีพแล้วนำมาจัดแสดงให้ผู้ชมได้สัมผัสในบรรยากาศที่เป็นธรรมชาติมากที่สุด
ส่วนการแสดงต่างๆ นั้น
ได้เลือกสรรมาจากการแสดงที่ดีเด่นของโลกที่ได้พิสูจน์แล้วว่าเป็นที่นิยมของนักท่องเที่ยวทุกเพศ
ทุกวัย ทุกชาติ และทุกภาษา มาเป็นเวลานานอย่างไม่เสื่อมคลาย ทั้งนี้
ด้วยจุดมุ่งหมายเพื่อดึงดูดให้นักท่องเที่ยวเกิดความรู้สึกว่า ถ้ามากรุงเทพฯ แล้ว
หากไม่ได้มาซาฟารีเวิลด์ก็เปรียบเสมือนไม่ได้มากรุงเทพฯ

1.3 การกำหนดกลุ่มเป้าหมาย

กลุ่มเป้าหมายของบริษัทฯ ครอบคลุมนักท่องเที่ยวทุกชาติ ทุกภาษา ทุกเพศ และ ทุกวัย
ซึ่งทุกคนจะสามารถเข้าชมได้ทุกฤดูกาล โดยไม่มีข้อจำกัดใดๆ บริษัทฯ
สามารถกำหนดกลุ่มเป้าหมายในลักษณะนี้ได้ เนื่องจากความหลากหลายและคุณภาพของผลิตภัณฑ์
ซึ่งสนองตอบต่อความต้องการในด้านการพักผ่อนหย่อนใจที่อิงธรรมชาติ
และทำให้กลุ่มเป้าหมายดังกล่าวสามารถเข้าชมซ้ำแล้วซ้ำอีก
ไม่ว่าวัยหรือช่วงชีวิตจะเปลี่ยนแปลงไปอย่างไร

1.4 การสร้างภาพพจน์และการกำหนดตำแหน่งการแข่งขัน

บริษัทฯ ได้สร้างภาพพจน์และได้ดำเนินการให้ซาฟารีเวิลด์เป็นแหล่งท่องเที่ยวที่มีมาตรฐานสูง
จนเป็นที่ยอมรับในระดับนานาชาติ ทั้งในด้านสวนสัตว์เปิด สวนสัตว์น้ำ สวนนก และการแสดง
รวมทั้งคุณภาพของการให้บริการที่เกี่ยวข้องอย่างครบถ้วน นอกจากนี้ธุรกิจของบริษัทฯ
ยังสอดคล้องกับกระแสแนวโน้มโลกาภิวัฒน์ที่เน้นถึงความสัมพันธ์ระหว่างมนุษย์กับสัตว์และธรรมชาติ
บริษัทฯ จึงได้กำหนดตำแหน่งการแข่งขันของตนเองให้เป็นแหล่งท่องเที่ยวที่ให้ความสุข สนุกสนาน
และความรู้สึกผ่อนคลายแก่สมาชิกทุกคนในครอบครัวจากการที่ได้มาสัมผัสกับสัตว์
และต้นไม้ในสภาพแวดล้อมที่เป็นธรรมชาติซึ่งหาชมได้ยากยิ่งในปัจจุบัน บริษัทฯ
ต้องการที่จะให้สาธารณชนตระหนักว่า การดำเนินธุรกิจของบริษัทฯ
นั้นมิได้มีประโยชน์แก่สังคมเฉพาะในด้านเศรษฐกิจเท่านั้น
แต่ยังมีคุณค่าในการให้ความรู้แก่เยาวชนในด้านการศึกษา
และการอนุรักษ์ธรรมชาติและสภาวะแวดล้อมด้วย

นอกจากนี้ บริษัทฯ ยังจัดให้มีบริการเพื่อสังคม เช่น การจัดให้เด็กพิการ เด็กยากจน และคนชรา
เข้าเยี่ยมชมในโอกาสต่างๆ ตลอดจนเป็นสถานที่ฝึกงานของนิสิตนักศึกษา ในสาขาสัตวบาลและ

สัตวแพทย์ศาสตร์อีกด้วย

เมื่อเปรียบเทียบกับกิจการในประเภทธุรกิจเดียวกันแล้ว บริษัทฯ มีข้อได้เปรียบคู่แข่งในด้านต่างๆ
ดังนี้

(1) กิจการของบริษัทฯ มีขนาดใหญ่ ต้องใช้การลงทุนสูง
ขณะนี้ยังไม่มีกิจการใดในธุรกิจประเภทเดียวกันในประเทศ มีขนาดและมูลค่าการลงทุนใกล้เคียง
หรือมากกว่าของบริษัทฯ

(2) มีทำเลที่ตั้งอยู่ภายในเขตกรุงเทพมหานคร ทำให้สะดวกต่อการเดินทางมาท่องเที่ยว

(3) มีพื้นที่กว้างขวางประมาณ 450 ไร่ ในเขตเมืองหลวง ที่มีสภาพเป็นธรรมชาติ
มีต้นไม้ใหญ่ร่มรื่น สวยงาม และเน้นความสะอาดเรียบร้อย

(4) มุ่งเน้นการให้บริการที่ได้มาตรฐาน มีคุณภาพสูงระดับนานาชาติ
และสร้างความประทับใจแก่ลูกค้า

(5) มีกิจกรรมที่หลากหลายสำหรับนักท่องเที่ยวทุกเพศ ทุกวัย ทุกชาติ และทุกภาษา
เพื่อให้สามารถตอบสนองต่อความสนใจของกลุ่มลูกค้าเป้าหมายได้ครบทุกกลุ่ม

บริษัทฯ มีความชำนาญและความเชี่ยวชาญโดยเฉพาะในเรื่องเกี่ยวกับสัตว์ พันธุ์ไม้ และธรรมชาติ
โดยอาศัยประสบการณ์ที่สั่งสมมาเป็นเวลากว่า 20 ปี

  2) ลักษณะของลูกค้าและกลุ่มลูกค้าเป้าหมาย

เนื่องจากธุรกิจของบริษัทฯ เป็นสถานที่ท่องเที่ยวพักผ่อนหย่อนใจที่มีความหลากหลาย
มีการแสดงหลายประเภท เหมาะสมกับกลุ่มลูกค้าเป้าหมายทุกเพศและทุกวัย ดังนั้น ลูกค้าของบริษัทฯ
จึงค่อนข้างจะครอบคลุมทุกกลุ่ม กลุ่มลูกค้าของบริษัทฯ แบ่งได้เป็น 4 กลุ่มใหญ่ๆ ดังนี้

2.1 กลุ่มบุคคลทั่วไป ได้แก่ กลุ่มนักท่องเที่ยวภายในประเทศ
ส่วนใหญ่เป็นประชาชนในเขตกรุงเทพมหานครและเขตปริมณฑล ซึ่งคิดเป็นจำนวนเกือบร้อยละ 30
ของจำนวนผู้เข้าชมทั้งหมด

2.2 กลุ่มนักเรียนจากสถาบันการศึกษาต่างๆทั่วประเทศ
จนถึงปัจจุบันมีจำนวนโรงเรียนที่ได้จัดโครงการทัศนศึกษา
นำนักเรียนเข้ามาเที่ยวชมซาฟารีเวิลด์แล้วมากกว่า 2,000 โรงเรียน

2.3 กลุ่มพนักงานบริษัทต่างๆ
ได้นิยมจัดงานวันครอบครัวเพื่อพาพนักงานของบริษัททั้งหมดพร้อมทั้งครอบครัวเข้าเที่ยวชมซาฟารีเวิลด์เป็นหมู่คณะ
เพื่อให้พนักงานได้มีโอกาสพักผ่อนหย่อนใจ มีความสุขสนุกสนาน
และเป็นการสร้างความสามัคคีให้กับหมู่คณะด้วย

2.4 กลุ่มนักท่องเที่ยวจากต่างประเทศ นับเป็นกลุ่มลูกค้าเป้าหมายที่สำคัญ
โดยเฉพาะนักท่องเที่ยวจากกลุ่มประเทศในเขตภูมิภาคเอเชีย เช่น ไต้หวัน ฮ่องกง สิงคโปร์
เวียดนาม สาธารณรัฐประชาชนจีน เกาหลี มาเลเซีย อินโดนีเซีย อินเดีย อาหรับ และรัสเซีย
เป็นต้น

สัดส่วนของลูกค้าของบริษัทฯ แยกตามประเภทในระยะ 3 ปีย้อนหลัง ตั้งแต่ปี 2550 – 2552 มีดังนี้

+-----------------------------+-------+----+-------+----+-------+----+
| ประเภทของลูกค้า               | ปี     |    | ปี     |    | ปี     |    |
|                             | 2552  |    | 2551  |    | 2550  |    |
+-----------------------------+-------+----+-------+----+-------+----+
|                             | ค     | %  | ค     | %  | ค     | %  |
|                             | น/ครั้ง |    | น/ครั้ง |    | น/ครั้ง |    |
+-----------------------------+-------+----+-------+----+-------+----+
| 1. กลุ่มนักท่องเที่ยวจากต่างประเทศ | 39    | 41 | 46    | 41 | 40    | 41 |
|                             | 8,834 | .8 | 2,795 | .3 | 5,684 | .5 |
+-----------------------------+-------+----+-------+----+-------+----+
| 2. กลุ่มนักเรียน                | 29    | 31 | 28    | 25 | 23    | 24 |
|                             | 6,372 | .0 | 9,114 | .8 | 7,114 | .3 |
+-----------------------------+-------+----+-------+----+-------+----+
| 3. กลุ่มบุคคลทั่วไป              | 20    | 21 | 23    | 21 | 24    | 24 |
|                             | 1,893 | .1 | 5,550 | .0 | 0,938 | .7 |
+-----------------------------+-------+----+-------+----+-------+----+
| 4. กลุ่มพนักงานบริษัท            | 5     | 6  | 13    | 11 | 9     | 9  |
|                             | 8,099 | .1 | 2,801 | .9 | 3,100 | .5 |
+-----------------------------+-------+----+-------+----+-------+----+
| รวม                         | 95    | 1  | 1,12  | 1  | 97    | 1  |
|                             | 5,198 | 00 | 0,260 | 00 | 6,836 | 00 |
|                             |       | .0 |       | .0 |       | .0 |
+-----------------------------+-------+----+-------+----+-------+----+
| อัตราการเพิ่ม(ลด)              | (     |    | 14.7  |    | 15    |    |
| ของจำนวนผู้เข้าชม (ร้อยละ)      | 14.7) |    |       |    |       |    |
+-----------------------------+-------+----+-------+----+-------+----+

ลักษณะลูกค้าของบริษัทฯ ดังกล่าวเป็นลูกค้ารายย่อย ดังนั้น ในแต่ละปีบริษัทฯ
จึงไม่มีลูกค้ารายใดที่บริษัทฯ มีมูลค่าการจำหน่ายสูงกว่าร้อยละ 10
ของยอดจำหน่ายทั้งหมดของบริษัทฯ

  3) การจำหน่ายและช่องทางการจัดจำหน่ายบัตร

บริษัทฯ ใช้ทั้ง Pull และ Push Strategies ในการจำหน่ายบัตร กล่าวคือ ในส่วนของ Pull
Strategy นั้น บริษัทฯ จะใช้การโฆษณาผ่านสื่อมวลชนต่างๆ ทั้งทางโทรทัศน์ วิทยุ และหนังสือพิมพ์
นอกจากนี้ยังมีการประชาสัมพันธ์ในรูปแบบบทความสารคดีเกี่ยวกับสัตว์ และการแสดงต่างๆ
ที่ให้ความรู้แก่เยาวชนและสาธารณชนทั่วไปด้วย

ในส่วนของ Push Strategy นั้น บริษัทฯ มีทีมงานขายซึ่งเจาะลูกค้าที่เป็นกลุ่ม เช่น โรงเรียน
บริษัท และโรงงานต่างๆ ซึ่งจะพานักเรียน พนักงานและครอบครัวเข้าชมในช่วงวันหยุด
และบริษัทท่องเที่ยวซึ่งนำลูกค้านักท่องเที่ยวจากต่างประเทศมาเข้าชม
โดยถือเป็นส่วนหนึ่งของโปรแกรมการท่องเที่ยว เท่าที่ผ่านมามีโรงเรียนกว่า 2,000 แห่ง
บริษัทห้างร้านกว่า 420 บริษัท และบริษัททัวร์กว่า 1,500 บริษัท
ที่หมุนเวียนนำผู้ชมและนักท่องเที่ยวเข้าชมเป็นประจำ

บริษัทฯ ได้กำหนดแผนงานในการจัดจำหน่ายบัตรไว้ดังนี้

(1) ใช้การโฆษณาและประชาสัมพันธ์ โดยเฉพาะในช่วงที่บริษัทฯ
จะมีการแสดงหรือกิจกรรมบันเทิงใหม่ให้กลุ่มลูกค้าได้รับทราบ โดยผ่านสื่อต่างๆ อย่างทั่วถึง

(2) ส่งพนักงานขายเข้าติดต่อกับกลุ่มลูกค้าเป้าหมายโดยตรง โดยเฉพาะกลุ่มลูกค้า
ที่เป็นกลุ่มพนักงานบริษัท และกลุ่มนักเรียนตามโรงเรียนต่างๆ อย่างสม่ำเสมอ

(3) ทำข้อตกลงกับบริษัททัวร์ต่างๆ
เพื่อให้มีการนำนักท่องเที่ยวจากต่างประเทศเข้าชมการแสดงและสวนสัตว์เปิดของบริษัทฯ

(4) ร่วมงานส่งเสริมการท่องเที่ยวด้วยการออกบู้ธจำหน่ายบัตรสำหรับนักท่องเที่ยวภายในประเทศ
และร่วมจัดแสดงผลิตภัณฑ์ (Road Show) ในงานส่งเสริมการท่องเที่ยวในต่างประเทศเป็นประจำ

 ข. ภาวะการแข่งขัน

กิจการประเภทธุรกิจท่องเที่ยวในประเทศไทย  ซึ่งประกอบธุรกิจในแนวเดียวกันกับของบริษัทฯ
ที่น่าสนใจและเป็นที่รู้จักของนักท่องเที่ยวทั้งในประเทศและต่างประเทศ อาจแบ่งได้เป็น 2 กลุ่ม คือ

1) กลุ่มสวนสัตว์และอควอเรี่ยม ได้แก่ สวนสัตว์ดุสิต สวนสัตว์เขาเขียว สวนสามพราน
ฟาร์มจระเข้ สวนนงนุช โอเอซิสซีเวิลด์ โอเชี่ยนเวิลด์ บึงฉวาก สยามโอเชี่ยนเวิลด์
และไนท์ซาฟารี กิจการเหล่านี้มีสัตว์ธรรมชาติ และการแสดงของสัตว์เป็นจุดดึงดูดความสนใจ

2) กลุ่มสวนสนุก ได้แก่ สวนสยาม ดรีมเวิลด์ และสวนสนุกในห้างสรรพสินค้าต่างๆ
กิจการเหล่านี้มีเครื่องเล่นต่างๆ เป็นจุดดึงดูดความสนใจ

อย่างไรก็ตาม ไม่มีกิจการใดดังกล่าวข้างต้นที่มีธุรกิจคล้ายคลึงและมีบริการอื่นๆ ให้แก่นักท่อง
เที่ยวอย่างครบถ้วนเหมือนกับกิจการของบริษัทฯ ซึ่งนอกจากจะเป็นสวนสัตว์แล้ว
ยังเน้นในด้านการให้ความบันเทิงจากการแสดงของนักแสดงและสัตว์ต่างๆ ดังที่กล่าวมาแล้วข้างต้น
ดังนั้น จึงไม่อาจจะถือได้ว่ากิจการของบริษัทฯ มีคู่แข่งขันอย่างแท้จริง

  (3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

  1) การผลิตและนโยบายการผลิต

บริษัทฯ เปิดให้บริการในระหว่างเวลา 9.00 น. - 17.00 น. ทุกวันโดยไม่มีวันหยุด
การให้บริการแบ่งได้เป็น 5 ประเภทใหญ่ๆ ดังนี้

 1.1 สวนสัตว์และการแสดงต่างๆ 

 ในส่วนของสวนสัตว์เปิด แบ่งออกเป็นโซนของสัตว์แต่ละประเภท รวม 7 โซน ซึ่งผู้เข้าชมสามารถที่จะใช้พาหนะส่วนตัวเข้าชม หรือจะใช้บริการรถปรับอากาศที่บริษัทฯ จัดไว้ให้ก็ได้ และส่วนของการแสดงที่จัดแสดงอยู่ในปัจจุบัน 7 ชุด ให้บริการเป็นรอบสลับหมุนเวียนกันไป โดยการแสดงแต่ละประเภทใช้เวลารอบละ 20 – 35 นาที และได้เพิ่มรอบการแสดงจากวันธรรมดาที่มีวันละ 1 รอบเป็น ในวันเสาร์และอาทิตย์วันละ 2 รอบ ในวันหยุดนักขัตฤกษ์วันละ 2-3 รอบ

 1.2 อาหารและเครื่องดื่ม 

 บริษัทฯ ให้บริการด้านอาหารและเครื่องดื่ม ที่มีทั้งบริการอาหารแบบบุฟเฟ่ต์ และอาหารจานเดียวที่สามารถเลือกซื้อได้ตามอัธยาศัย โดยได้จัดจำนวนที่นั่งในภัตตาคารต่างๆ ที่มีอยู่ 5 แห่ง สามารถให้บริการภายในเวลาเดียวกันได้มากกว่า 6,000 ที่นั่ง นอกจากนี้ยังมีซุ้มบริการน้ำดื่ม ผลไม้ และขนม ตามบริเวณต่างๆ อีกประมาณ 20 จุด

1.3 สวนสนุกและเกมส์

 บริษัทฯ ได้ตกแต่งพื้นที่กว่า 400 ตารางเมตร ในบริเวณสวนน้ำ (Marine Park) ให้เป็นสวนสนุกและจัดให้มีเครื่องเล่นเกมส์ต่างๆ ที่ผลิตขึ้นจากในประเทศและต่างประเทศ เพื่อให้ผู้เข้าชมโดย เฉพาะเด็กได้สนุกสนานเพลิดเพลินด้วย 

1.4 การจำหน่ายสินค้าที่ระลึก 

 บริษัทฯ ได้จัดสถานที่ไว้สำหรับให้ผู้เข้าชมเลือกซื้อสินค้าที่ระลึก 2 แห่ง รวมพื้นที่ประมาณ 1,000 ตารางเมตร นอกจากนี้ยังมีจุดขายตามเวทีและจุดรถเข็นอีกรวม 6 จุดทั่วทั้งบริเวณ โดยได้จัดหาสินค้าที่ระลึกให้ผู้เข้าชมเลือกซื้อเป็นของฝาก และของที่ระลึกได้หลากหลายชนิด โดยสินค้าที่ระลึกส่วนใหญ่มีการออกแบบจัดทำที่เป็นเอกลักษณ์เฉพาะของบริษัทฯ เหมาะที่จะเป็นที่ระลึกในการเข้าเที่ยวชม

1.5. บริการรถโค้ชปรับอากาศ

 บริษัทฯ มีรถโค้ชปรับอากาศไว้บริการแก่ลูกค้าประเภทนักเรียนและนักท่องเที่ยว รวม 50 คัน ประกอบด้วยรถโค้ชแบบ 55 ที่นั่งสองชั้นจำนวน 13 คัน รถโค้ชแบบ 43 ที่นั่งจำนวน 24 คัน รถโค้ชแบบ 27 ที่นั่งจำนวน 4 คัน และรถโค้ชแบบ 25 ที่นั่งจำนวน 9 คัน

  2) การจัดหาสัตว์และการแสดง

2.1 การจัดซื้อจัดหาสัตว์

 การจัดซื้อจัดหาสัตว์ของบริษัทฯ ได้มาจาก 2 แหล่งด้วยกัน คือ จากในประเทศ และจากต่างประเทศ ซึ่งอาจสรุปได้โดยสังเขปดังต่อไปนี้ 

 การจัดซื้อจัดหาสัตว์ในประเทศ ซึ่งมักจะเป็นสัตว์ขนาดเล็กถึงขนาดกลาง เช่น กระทิง กวาง นกและปลาชนิดต่างๆ โดยติดต่อผ่านสวนสัตว์ หน่วยงานหรือองค์กรที่เกี่ยวข้องกับการเลี้ยงดูเพาะพันธุ์สัตว์ป่า ฟาร์มเพาะเลี้ยงสัตว์ป่าที่ได้รับอนุญาตจากกรมป่าไม้หรือกรมประมง ซึ่งจะใช้เวลาในการจัดซื้อจัดหาประมาณ 1-3 เดือน สัตว์เหล่านี้เป็นสัตว์ที่ได้รับการจดทะเบียนถือครองสัตว์ป่าอย่างถูกต้องตามกฎหมายหรือตามพระราชบัญญัติสงวนและคุ้มครองสัตว์ป่า โดยกรมป่าไม้หรือกรมประมง และเมื่อได้ครอบ ครองสัตว์หรือสัตว์ป่าดังกล่าวแล้ว บริษัทฯ จะแจ้งการครอบครองหรือมีไว้ซึ่งสัตว์ป่าชนิดนั้น รวมทั้งต้องปฏิบัติตามกฎระเบียบข้อบังคับซึ่งกรมป่าไม้ กรมประมง หรือกรมปศุสัตว์ได้กำหนดขึ้นสำหรับการดูแลเลี้ยงสัตว์ป่าของสวนสัตว์ตามพระราชบัญญัติว่าด้วยสวนสัตว์สาธารณะ พ.ศ. 2535 การขนส่งสัตว์ต่างๆ มักกระทำโดยทางรถบรรทุก ภายใต้การควบคุมดูแลอย่างดีของสัตวแพทย์หรือเจ้าหน้าที่ผู้มีความชำนาญ

 การจัดซื้อจัดหาสัตว์จากต่างประเทศ ซึ่งมักจะเป็นสัตว์ขนาดกลางถึงขนาดใหญ่ เช่น แรด ยีราฟ เสือ หมี กวาง สิงโตทะเล และโลมา มีการติดต่อคล้ายคลึงกับการจัดซื้อจัดหาสัตว์ในประเทศ แต่จะใช้เวลาในการจัดหาประมาณ 6 เดือน - 3 ปี การนำเข้าต้องได้รับอนุญาตจากหน่วยงานที่กำกับดูแลการนำเข้าให้เป็นไปตามอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์(CITES) ที่มีสำนักงานประจำอยู่ในหน่วยงานที่เกี่ยวข้องของรัฐบาลประเทศนั้นๆ เช่น กรมป่าไม้ กรมประมง เป็นต้น ส่วนในด้านการขนส่งสัตว์จากต่างประเทศ ส่วนใหญ่ใช้การขนส่งทางเครื่องบิน เนื่องจากสะดวก รวดเร็ว และอัตราการสูญเสียต่ำกว่าวิธีอื่น และเมื่อสัตว์ป่าเหล่านั้นมาถึงจะต้องผ่านการตรวจสอบจากกรมศุลกากรเพื่อชำระภาษีและตรวจสอบเอกสารกับกรมป่าไม้หรือกรมประมง จากนั้นจึงทำการตรวจสอบโรคระบาดที่กรมปศุสัตว์ ก่อนจะนำมาเลี้ยงในสวนสัตว์ 

2.2 การเลี้ยงดูและบำรุงรักษาสัตว์

 สัตว์ในซาฟารีเวิลด์ แบ่งได้เป็น 4 ประเภทใหญ่ๆ ด้วยกัน คือ สัตว์เลี้ยงลูกด้วยนม สัตว์ปีก สัตว์น้ำ และสัตว์เลื้อยคลาน ซึ่งแบ่งได้มากกว่า 320 ชนิด เป็นจำนวนรวมประมาณ 4,000 ตัว ทั้งนี้ยัง ไม่รวมปลาบางชนิด เช่น ปลาบึก และปลาคาร์พ ซึ่งมีเป็นจำนวนมาก มีเจ้าหน้าที่ดูแลสัตว์เหล่านี้ประมาณ 150 คน ในจำนวนนี้มีผู้เชี่ยวชาญชาวต่างชาติจำนวน 4 คนอยู่ประจำ คอยให้คำแนะนำและควบคุมดูแลเลี้ยงสัตว์และฝึก หัดสัตว์เพื่อการแสดง และมีสัตวแพทย์ประจำคอยดูแลบำรุงรักษาสุขภาพสัตว์ และยังมีสัตวแพทย์ที่ปรึกษาชาว ต่างชาติอีกจำนวนหนึ่งซึ่งประจำที่สวนสัตว์ต่างประเทศ แต่บริษัทฯ สามารถขอคำแนะนำปรึกษาได้ตลอดเวลา

 พนักงานผู้ดูแลเลี้ยงสัตว์และบำรุงรักษาสัตว์ทุกคนได้ผ่านการอบรมฝึกสอนจากผู้เชี่ยวชาญและสัตวแพทย์ ทั้งในภาคทฤษฎีและปฏิบัติอย่างสม่ำเสมอ เพื่อให้มีความรู้ความเข้าใจเกี่ยวกับสัตว์ ในแง่มุมต่างๆ นอกจากนั้นยังมีการเชิญผู้ชำนาญการในสาขาความรู้ต่างๆ จากหน่วยงานภายในประเทศมาอบรมฝึกสอนเพื่อเป็นการเพิ่มพูนความรู้อีกด้วย

 พนักงานผู้ดูแลเลี้ยงสัตว์และบำรุงรักษาสัตว์เหล่านี้ต้องจดบันทึกรายงานสัตว์ในด้านพฤติกรรมการใช้ชีวิต การกินอาหาร การขับถ่าย หรือการเปลี่ยนแปลงเกี่ยวกับตัวสัตว์ให้สัตวแพทย์ทราบเป็นระยะๆ ตลอดเวลา เพื่อให้การดูแลสัตว์เป็นไปอย่างถูกต้องตามหลักวิชาการ และมุ่งเน้นการป้องกันโรคหรือเหตุอันมิได้เกิดจากโรคอันอาจเป็นผลต่อสุขภาพสัตว์ เช่น การฉีดวัคซีนตามโปรแกรม การถ่ายพยาธิ และการตรวจสุขภาพประจำปี เป็นต้น

 สิ่งต่างๆ ที่ได้กล่าวมานี้ เป็นผลให้สัตว์ของบริษัทฯ มีอัตราการเกิดและการตายดีกว่ามาตรฐานทั่วไป

2.3 การให้ความช่วยเหลือด้านเทคนิคและการจัดการ

 ในการสร้างสรรค์ชุดการแสดงขนาดใหญ่ที่น่าสนใจ โดยเฉพาะชุดการแสดงที่ใช้นักแสดงในลักษณะของ Live Action Show บริษัทฯ จะว่าจ้างผู้เชี่ยวชาญจากต่างประเทศ ซึ่งมีผลงานเป็นที่ยอมรับกันแล้วในวงการ มาให้คำแนะนำปรึกษาในการผลิตการแสดงในแต่ละชุดเป็นคราวๆ ไป เพื่อให้การแสดงได้ระดับมาตรฐานสากล

3) สัดส่วนการซื้อสัตว์และการแสดงจากในประเทศและต่างประเทศ

การจัดซื้อหาสัตว์ทั้งในประเทศ และจากต่างประเทศที่กล่าวถึงข้างต้น ขึ้นอยู่กับชนิดของสัตว์ บริษัทฯ
มีนโยบายที่จะจัดซื้อสัตว์จากในประเทศก่อน เพราะส่วนใหญ่จะมีราคาถูกกว่า
โดยเฉพาะไม่ต้องเสียค่าใช้จ่ายด้านการขนส่งที่สูง แต่หากไม่สามารถจัดซื้อสัตว์ที่ต้องการได้
เนื่องจากเป็นสัตว์ป่าที่หายาก และยังไม่มีการเพาะเลี้ยงในประเทศ บริษัทฯ
ก็จำเป็นที่จะต้องจัดหาจากต่างประเทศ ส่วนการจัดหาการแสดง ได้กล่าวไว้ในข้อ 3 แล้ว
การจัดหาในส่วนอื่น เช่น การจัดหาสินค้าที่ระลึก ทำโดยการสั่งซื้อหรือสั่งผลิตจากแหล่งต่างๆ
ภายในประเทศ ส่วนเครื่องเล่นเกมส์ส่วนใหญ่ จะซื้อจากแหล่งผลิตภายในประเทศ
ยกเว้นเครื่องเล่นเกมส์ไฟฟ้าซึ่งเคยสั่งซื้อจากต่างประเทศ
แต่ในปัจจุบันมิได้มีการสั่งซื้อเครื่องเล่นจากต่างประเทศอีก

  4.2 การประกอบธุรกิจของบริษัท ภูเก็ตแฟนตาซี จำกัด (มหาชน) (บริษัทย่อย)

(1) ลักษณะของผลิตภัณฑ์และบริการ

บริษัทย่อยดำเนินธุรกิจการให้บริการเกี่ยวกับการท่องเที่ยวประเภทเดียวกับของบริษัทฯ
ผลิตภัณฑ์และการให้บริการของบริษัทย่อยแบ่งออกเป็น 3 ประเภท ตามลักษณะรายได้ ดังนี้

 ก. การแสดงในโรงละคร

อาคารโรงละครที่ก่อสร้างขึ้น เป็นโรงละครที่ติดเครื่องปรับอากาศทั้งหลัง ก่อสร้างบนเนื้อที่ประมาณ
23,500 ตารางเมตร สูงประมาณ 21 เมตร
ภายในอาคารโรงละครประกอบด้วยส่วนของเวทีการแสดงขนาดประมาณ 1,200 ตารางเมตร
ที่ได้ติดตั้งลิฟท์ใต้ดินขนาดใหญ่ให้สามารถเลื่อนฉากและเวทีการแสดงขึ้นลงได้อย่างรวดเร็ว
ส่วนของที่นั่งชมการแสดงจุประมาณ 3,000 ที่นั่ง ส่วนของห้องใต้ดินขนาดใหญ่สำหรับเก็บฉาก
และส่วนของห้องโถงขนาดใหญ่ที่จุผู้เข้าชมในแต่ละรอบได้ประมาณ 3,000 คน

อาคารโรงละครทั้งภายในและภายนอกได้ตกแต่งในลักษณะของวังโบราณ
ที่ทำให้ผู้เข้าชมการแสดงในโรงละครมีความรู้สึกว่าได้เดินเข้าสู่วังสมัยเก่า
และได้เรียกชื่อโรงละครนี้ว่า“วังไอยรา” นอกจากนั้น
ด้านหน้าทางเข้าโรงละครยังได้ติดตั้งระบบแสง และสี ที่ทันสมัย
เพื่อทำให้เกิดความสวยงามตระการตาในเวลากลางคืนอีกด้วย

การจัดการแสดงบนเวทีประกอบด้วยการแสดงของนักแสดงและสัตว์ต่างๆ ประมาณ 14 ฉาก
โดยใช้เวลาในการแสดงแต่ละรอบประมาณ 80 นาที
การแสดงในแต่ละฉากได้นำเอาศิลปะและวัฒนธรรมไทยมาประยุกต์กับเทคโนโลยีที่ทันสมัย
ซึ่งประกอบด้วย

- เมจิคอิลลูชั่นที่แสดงทั่วไปในลาสเวกัส (Las Vegas-style magical illusions)

- การแสดงละครสัตว์คาราวานช้าง (Elephant circus acts)

- การใช้ดินระเบิดจากพลุประกอบการแสดงที่ทันสมัย (Pyrotechnics)

- ระบบ 4 มิติ (4-D in-theater effects)

- การแสดงกายกรรม (Acrobatics)

- การแสดงเหินเวหา (Aerial performances)

- การใช้สเปเชี่ยลเอฟเฟคส์ (Special effects)

- การแสดงสตั๊นท์ผาดโผน (Stunts)

การแสดงในแต่ละฉากเป็นจินตนาการโดยสมมติให้เป็นเรื่องของเจ้าชายที่เดินทางผจญภัยไปในที่ต่างๆ
ซึ่งในแต่ละฉากได้สอดแทรกนาฏศิลป์พื้นเมือง เช่น การแสดงโขน หนังตะลุง ระบำกินรี
และการรำไทยทั้ง 4 ภาค เป็นต้น ไว้ด้วย นอกจากนั้นยังมีการแสดงของขบวนพาเหรดของช้าง
การหายตัวของช้าง และการแสดงมายากลซึ่งเป็นเทคนิคพิเศษ
ซึ่งเป็นจุดเด่นอย่างมากของการแสดง

 ข. การจำหน่ายอาหารและเครื่องดื่ม

เพื่อให้บริการความบันเทิงและความสะดวกสบายในเวลากลางคืนแก่ผู้เข้าชมอย่างครบถ้วน
ภูเก็ตแฟนตาซีจึงจัดให้มีบริการด้านอาหารและเครื่องดื่มด้วย
โดยได้ก่อสร้างอาคารภัตตาคารทรงไทยขนาดใหญ่บนเนื้อที่ประมาณ 8,500 ตารางเมตร
สามารถจุผู้ใช้บริการได้ประมาณครั้งละ 4,000 ที่นั่ง
ภายในตกแต่งด้วยภาพวาดลวดลายไทยและรูปปั้นเป็นตัวกินรี โดยเรียกชื่อภัตตาคารนี้ว่า
“ภัตตาคารมโนราห์ทอง” และได้จัด
บริการอาหารแบบบุฟเฟ่ต์ที่มีอาหารนานาชนิดให้เลือกรับประทาน เช่น อาหารไทย อาหารจีน
และอาหารฝรั่งเป็นต้น

 ค. การจำหน่ายสินค้าที่ระลึก และกิจกรรมต่างๆ

บนพื้นที่ประมาณ 3,800 ตารางเมตรด้านข้างโรงละคร
ภูเก็ตแฟนตาซีได้ก่อสร้างร้านขายสินค้าที่ระลึกและลานสวนสนุกขึ้น ซึ่งมีชื่อเรียกว่า “หมู่บ้านหรรษา”
ประกอบด้วยร้านขายสินค้าที่ระลึกจำนวน 16 ร้าน ที่ได้จัดหาสินค้าที่มีคุณภาพนานาชนิดมาจำหน่าย
โดยเน้นถึงสินค้าพื้นเมือง เช่น ผ้าไหมไทย ไม้แกะ สลัก เครื่องเงิน เครื่องถม เครื่องหนัง
และขนมไทย เป็นต้น ด้านหน้าของร้านค้าแต่ละร้านได้ตกแต่งด้วยแสง สี อันตระการตา
และได้จัดให้มีการสาธิตหัตถกรรมไทย การละเล่นพื้นเมือง และขบวนพาเหรดต่างๆ ที่จะทำให้
ผู้เข้าชมมีความสนุกสนาน เพลิดเพลิน นอกเหนือไปจากการเลือกซื้อสินค้าที่ระลึก
อีกทั้งยังมีเครื่องเล่นเกมส์แบบต่างๆ รวบรวมไว้ในลานเกมส์ที่ได้ออกแบบใหม่ โดยใช้ชื่อว่า
“สิมิลันเอ็นเตอร์เทนเมนต์เซ็นเตอร์”
ที่มีบรรดารูปจำลองของสัตว์น้ำใต้ทะเลร่วมให้ความบันเทิงในเกมส์ต่างๆ เช่น ม้าน้ำหฤหรรษ์
โลมาแสนกล ปลาหมึกหรรษา และเงือกน้อยตกน้ำ เป็นต้น

นอกจากการให้บริการในบริเวณพื้นที่ดังกล่าวข้างต้นแล้ว
ภูเก็ตแฟนตาซียังได้จัดพาหนะซึ่งเป็นรถตู้ปรับอากาศจำนวน 68 คันไว้อำนวยความสะดวก
และบริการรับส่งผู้เข้าชมที่ไม่ได้มาเป็นหมู่คณะ และต้องการใช้บริการรถรับส่งของบริษัทด้วย

เมื่อวันที่ 19 กุมภาพันธ์ 2541
ภูเก็ตแฟนตาซีได้รับการส่งเสริมการลงทุนจากคณะกรรมการส่งเสริมการลงทุนในกิจการศูนย์แสดงศิลปวัฒนธรรมประเภท
7.38 กิจการนันทนาการที่สนับสนุนการท่องเที่ยว
โดยคณะกรรมการส่งเสริมการลงทุนได้ออกบัตรส่งเสริมเลขที่ 1078/2541 ให้กับบริษัท
ภูเก็ตแฟนตาซี จำกัด ให้ได้รับสิทธิและประโยชน์ที่สำคัญ เช่น
ได้รับยกเว้นอากรขาเข้าสำหรับเครื่องจักรที่นำเข้ามาใช้ในกิจการ
และได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการมีกำหนดเวลา 8 ปี
เป็นต้น

นอกจากนั้น บริษัท ภูเก็ตแฟนตาซี จำกัด (มหาชน)
ยังได้รับใบอนุญาตให้จัดตั้งและดำเนินการสวนสัตว์สาธารณะ
โดยกรมอุทยานแห่งชาติสัตว์ป่าและพันธุ์พืช และกรมประมง กระทรวงทรัพยากร ธรรมชาติ
และสิ่งแวดล้อมอีกด้วย

(2) การตลาดและภาวะการแข่งขัน

 ก. นโยบายและลักษณะการตลาด

1) กลยุทธ์การแข่งขัน

ภูเก็ตแฟนตาซีมีกลยุทธ์การแข่งขันที่สำคัญ 4 ประการคือ ความแตกต่างของผลิตภัณฑ์
คุณภาพของผลิตภัณฑ์ การกำหนดกลุ่มเป้าหมาย
และการสร้างภาพพจน์และการกำหนดตำแหน่งในการแข่งขัน

1.1 ความแตกต่างของผลิตภัณฑ์ 

ภูเก็ตแฟนตาซีสร้างความบันเทิงในรูปแบบใหม่ให้กับนักท่องเที่ยวที่เดินทางเข้าสู่ภูเก็ตด้วยการจัดสร้างผลิตภัณฑ์การแสดงที่มีมาตรฐานในระดับสากล
โดยได้นำเอาการแสดงศิลปวัฒนธรรมของไทยที่เป็นที่ยอมรับของนักท่องเที่ยวชาวต่างประเทศว่าเป็นเอกลักษณ์ประจำชาติมาประยุกต์กับเทคโนโลยีที่ทันสมัย
เพื่อสร้างความบันเทิงให้กับนักท่องเที่ยวทั้งชาวไทยและชาวต่างประเทศ

การจัดการแสดงของภูเก็ตแฟนตาซี
มีความแตกต่างไปจากการแสดงทางศิลปวัฒน-ธรรมที่จัดแสดงในสถานที่ต่างๆ โดยทั่วไป
เพราะได้นำเอาจุดเด่นของวัฒนธรรมและความเป็นอยู่ของคนไทยทั้ง 4 ภาค
นำเอาตำนานและวรรณคดีของไทยที่เป็นที่รู้จักกันดี เช่น รามเกียรติ์
มาผสมผสานกับเทคนิคการแสดงที่ทันสมัย เช่น ระบบเหินเวหา ระบบแสงเลเซอร์ และ Special
Effects ต่างๆ เป็นต้น นอกจากนั้นได้นำช้างซึ่งเป็นสัตว์สัญลักษณ์ของประเทศจำนวนประมาณ 20
เชือกมาประกอบการแสดงในลักษณะละครสัตว์และการจัดขบวนช้างออกศึก
เพื่อให้นักท่องเที่ยวชาวต่างประเทศได้ประทับใจในศิลปวัฒนธรรมประเพณีของไทย
ซึ่งก็เป็นลักษณะเด่นของการแสดงประการหนึ่ง

สำหรับผู้เข้าชมที่เป็นคนไทยซึ่งอาจจะมีความคุ้นเคยกับการแสดงทางวัฒนธรรม ของไทยอยู่แล้วนั้น
ภูเก็ตแฟนตาซีได้นำเอาเทคนิคการแสดงที่ทันสมัยในหลายระบบ
ซึ่งเป็นเทคนิคที่แสดงกันอย่างแพร่หลายในต่างประเทศมาประกอบการแสดง
ทั้งนี้เพื่อให้ผู้เข้าชมคนไทยได้มีความสนุกสนาน ตื่นเต้น
และประทับใจในการแสดงที่ได้มาตรฐานสากลเช่นเดียวกับในต่างประเทศโดยไม่ต้องเสียเวลาและค่าใช้จ่ายเพื่อเดินทางไปชมในต่างประเทศ

การนำเอาศิลปวัฒนธรรมและบางส่วนของวรรณคดีไทยมาประยุกต์กับเทคนิคต่างๆ ที่ทันสมัย
ตลอดจนการมีโรงละครขนาดใหญ่ที่จุผู้เข้าชมได้ถึง 3,000 คน และการมีภัตตาคารขนาดจุ 4,000
ที่นั่งนั้น
นับว่าเป็นการดำเนินธุรกิจความบันเทิงแห่งแรกในประเทศไทยที่เป็นศูนย์รวมนักท่องเที่ยวขนาดใหญ่
ที่ยัง ไม่มีผู้ประกอบการรายใดได้ทำมาก่อน

1.2 คุณภาพของผลิตภัณฑ์ 

การจัดการแสดงในโรงละครถือได้ว่าเป็นผลิตภัณฑ์ที่สำคัญของภูเก็ตแฟนตาซี
ในอันที่จะสร้างความบันเทิงให้แก่ผู้เข้าชม
และด้วยความมุ่งมั่นที่จะสร้างความเป็นเอกลักษณ์เฉพาะในการแสดง
จึงได้มีการคัดเลือกบริษัทผู้ผลิตอุปกรณ์ การติดตั้งฉากและอุปกรณ์
และการติดตั้งระบบเทคนิคที่ทันสมัยตามที่กล่าวมาแล้ว
การจัดซื้ออุปกรณ์และการติดตั้งเป็นไปอย่างรอบคอบและมีขั้นตอน
โดยมีบริษัทที่ปรึกษาทั้งในและต่างประเทศให้คำแนะนำและควบคุมการก่อสร้างและการติดตั้งมาโดยตลอด
ได้มีการฝึกฝนนักแสดงอย่างหนักและมีการทดสอบการแสดงล่วงหน้าก่อนเปิดการแสดงจริงเป็นเวลานาน
ทั้งนี้ เพื่อให้การแสดงมีคุณภาพที่สูง มีระดับเทียบเท่ากับมาตรฐานสากล

1.3 การกำหนดกลุ่มเป้าหมาย

จากการศึกษาข้อมูลและสถิติเกี่ยวกับนักท่องเที่ยวก่อนการลงทุนสร้างภูเก็ตแฟนตาซีพบว่า ในปี 2538
มีนักท่องเที่ยวเดินทางเข้าสู่ภูเก็ตประมาณ 2.272 ล้านคน ประกอบด้วยนักท่องเที่ยวชาวต่างชาติ
2.032 ล้านคน หรือประมาณร้อยละ 89.4
ส่วนที่เหลือเป็นนักท่องเที่ยวคนไทยที่มีทั้งที่เดินทางไปจากจังหวัดใกล้เคียง
และที่เดินทางไปจากภาคต่างๆ ของประเทศ
นักท่องเที่ยวต่างประเทศได้ใช้เวลาพักที่ภูเก็ตเฉลี่ยคนละ 5.75 วัน และได้ใช้จ่ายเงินเป็นค่าที่พัก
ค่าอาหารและอื่นๆ เฉลี่ยวันละ 2,878 บาท การที่นักท่องเที่ยวนิยมมาเที่ยว ที่ภูเก็ต
เนื่องจากจังหวัดภูเก็ตและจังหวัดใกล้เคียง เช่น กระบี่ และพังงา
ยังคงรักษาสภาพแวดล้อมทางธรรมชาติไว้ได้เป็นอย่างดี ไม่ว่าจะเป็นหาดทรายที่สวยงาม
แนวปะการังตามเกาะต่างๆ รวมถึงสิ่งอำนวยความสะดวกที่จังหวัดภูเก็ตมีไว้ให้บริการอย่างครบถ้วน
ไม่ว่าจะเป็นโรงแรมที่พักหรือความสะดวกในการเดินทาง
การจัดรายการนำเที่ยวส่วนใหญ่จะจัดให้นักท่องเที่ยวที่เดินทางสู่จังหวัดภูเก็ตได้ชมความสวยงามของเกาะต่างๆ
ในเวลากลางวัน ส่วนเวลากลางคืนโดยที่ไม่มีแหล่งบันเทิงที่แท้จริงให้บริการ
นักท่องเที่ยวส่วนใหญ่ก็จะพักผ่อนอยู่ในที่พักเท่านั้น

ภูเก็ตแฟนตาซีจึงได้สร้างสถานบันเทิงในเวลากลางคืนขึ้น เพื่อให้บริการแก่นักท่อง
เที่ยวที่มีเวลาพักอยู่ในภูเก็ตหลายคืน แต่ไม่สามารถจะได้รับความบันเทิงอื่นใด
เพราะไม่มีสถานบันเทิงที่มีมาตรฐานไว้รองรับ
ลูกค้ากลุ่มเป้าหมายหลักของภูเก็ตแฟนตาซีจึงเป็นกลุ่มของนักท่องเที่ยวชาวต่างประเทศที่มีทั้งเวลาและมีกำลังซื้อสูง
อย่างไรก็ตามภูเก็ตแฟนตาซีก็ไม่ได้ละเลยกลุ่มนักท่องเที่ยวที่เป็นคนไทย
เพราะได้มีการนำเอาเทคนิค
การแสดงที่ทันสมัยและเป็นที่แพร่หลายในต่างประเทศมาประกอบในการแสดง
เพื่อให้ผู้ชมที่เป็นคนไทยได้มีโอกาส ชมเทคนิคต่างๆ โดยไม่ต้องเดินทางไปต่างประเทศ
ซึ่งจะต้องเสียค่าใช้จ่ายเป็นอันมาก และยังเป็นการสูญเสียเงินตราต่างประเทศอีกด้วย

1.4 การสร้างภาพพจน์และการกำหนดตำแหน่งการแข่งขัน

เช่นเดียวกันกับการดำเนินธุรกิจของซาฟารีเวิลด์ที่ต้องการสร้างภาพพจน์ในธุรกิจให้เป็นแหล่งท่องเที่ยวที่มีมาตรฐานสูง
ภูเก็ตแฟนตาซีได้กำหนดเป้าหมายไว้ในอันที่จะสร้างแหล่งบันเทิงที่มีระดับ
เทียบเท่ากับมาตรฐานสากล มีผลิตภัณฑ์ที่ให้บริการแก่นักท่องเที่ยวอย่างน่าประทับใจ
มีการจัดสร้างการแสดงที่นำเทคนิคที่ทันสมัย
ประกอบกับการก่อสร้างอาคารสถานที่ที่มีเอกลักษณ์โดยเฉพาะของภูเก็ตแฟนตาซี
ด้วยขนาดการลงทุนในระดับ 3,600 ล้านบาท
ตลอดจนการจัดหาทำเลที่เป็นแหล่งท่องเที่ยวที่เหมาะสม เช่นที่จังหวัดภูเก็ตนี้
จึงเป็นธุรกิจที่จะหาคู่แข่งได้ไม่ง่ายนัก

เมื่อเปรียบเทียบกับธุรกิจการท่องเที่ยวอื่นในจังหวัดภูเก็ตแล้ว
ภูเก็ตแฟนตาซีมีข้อได้เปรียบคู่แข่งขันอยู่มาก และเป็นจุดเด่นทางการตลาด ซึ่งสามารถสรุปได้ดังนี้

(1) เป็นธุรกิจที่มีลักษณะไม่เหมือนธุรกิจอื่นในอุตสาหกรรมเดียวกัน เพราะมี
การเน้นถึงเทคนิคที่ทันสมัยในการแสดงมากเป็นพิเศษ

(2) เป็นธุรกิจความบันเทิงที่มีสาระพร้อมทั้งสร้างความตระการตา ความสุข

ความสนุก และความสะดวกสบายที่แท้จริงให้แก่ผู้เข้าชม

(3)
ดำเนินงานโดยผู้บริหารของบริษัทใหญ่ที่มีประสบการณ์ในการดำเนินงานมาแล้วเป็นเวลากว่ายี่สิบปี

2) ลักษณะลูกค้ากลุ่มเป้าหมาย

ภูเก็ตแฟนตาซี ได้กำหนดตลาดนักท่องเที่ยวที่เป็นกลุ่มเป้าหมายไว้คือ
กลุ่มนักท่องเที่ยวชาวต่างชาติที่เดินทางเข้าสู่ภูเก็ตและนักท่องเที่ยวคนไทยทั้งคนในท้องถิ่นและนักท่องเที่ยวจากภาคต่างๆ
ทั่วประเทศ ลักษณะของนักท่องเที่ยวแต่ละกลุ่มมีความต้องการที่เหมือนกันคือ
ต้องการมาชมความงดงามทางธรรมชาติของเกาะภูเก็ตที่ได้ชื่อว่าเป็น “ไข่มุกแห่งอันดามัน”
และต้องการพักผ่อนภายใต้สิ่งอำนวยความสะดวกอย่างครบถ้วน ในด้านที่พัก อาหาร
และความสะดวกในการเดินทาง ลูกค้าที่เป็นชาวต่างชาติมักจะพักอยู่ที่ภูเก็ตนานกว่าลูกค้าคนไทย
แต่จังหวัดภูเก็ตยังขาดการให้บริการความบันเทิงที่มีมาตรฐานสากลในเวลากลางคืน
ดังนั้นการสร้างสถานบันเทิงขนาดใหญ่ของภูเก็ตแฟนตาซีจึงสามารถที่จะรองรับลูกค้าได้หลายกลุ่ม คือ

(1) กลุ่มลูกค้าชาวต่างประเทศทั้งที่มากับบริษัทนำเที่ยว และเดินทางเองเป็นครอบครัว

(2) กลุ่มลูกค้าคนไทยที่ต้องการพักผ่อนและชมความงามทางธรรมชาติของภูเก็ต

(3) กลุ่มลูกค้าที่เดินทางเป็นหมู่คณะเพื่อการประชุม สัมมนา และจัดกิจกรรมท่องเที่ยวร่วมกัน

(4) กลุ่มลูกค้าท้องถิ่นและจังหวัดใกล้เคียงที่ต้องการชมความบันเทิงใหม่ๆ ที่แปลกออกไป

สัดส่วนของลูกค้าของภูเก็ตแฟนตาซี แยกตามประเภทในระยะ 3 ปีย้อนหลัง ตั้งแต่ปี 2550 – 2552
มีดังนี้

  ---------------------------- --------- ------- --------- ------- --------- -------
  ประเภทของลูกค้า *              ปี 2552            ปี 2551            ปี 2550    

                               คน        %       คน        %       คน        %

  1. กลุ่มนักท่องเที่ยว              413,199   88.2    456,425   90.0    502,677   91.8

  2. กลุ่มนักท่องเที่ยวภายในประเทศ   31,721    6.8     26,162    5.2     16,345    3.0

  3. กลุ่มบุคคลทั่วไป               23,567    5.0     24,738    4.8     28,787    5.2

  รวม                          468,487   100.0   507,325   100.0   547,809   100.0

  อัตราการเพิ่มของจำนวนผู้เข้าชม     (7.7)             (7.4)             12.0      
  (ร้อยละ)                                                                    
  ---------------------------- --------- ------- --------- ------- --------- -------

  * หมายเหตุ 1. กลุ่มนักท่องเที่ยวหมายถึง
  กลุ่มของนักท่องเที่ยวคนไทยและชาวต่างชาติที่เดินทางกับบริษัทนำเที่ยว

  และซื้อบัตรเข้าชมผ่านเคาน์เตอร์ทัวร์ต่างๆ

  2. กลุ่มนักท่องเที่ยวภายในประเทศ
  เป็นนักท่องเที่ยวคนไทยที่เดินทางกับบริษัทนำเที่ยวภายในประเทศโดยเฉพาะ

  3. กลุ่มบุคคลทั่วไป หมายถึง กลุ่มของนักท่องเที่ยวคนไทย
  และชาวต่างชาติที่ซื้อบัตรเข้าชมภูเก็ตแฟนตาซี

  โดยไม่ผ่านตัวแทน

3) การจำหน่ายและช่องทางการจัดจำหน่ายบัตร

บริษัทย่อยได้กำหนดแผนงานในการจัดจำหน่ายบัตรโดยใช้ทั้ง Pull และ Push Strategies
เพื่อให้นักท่องเที่ยวได้ทราบถึงผลิตภัณฑ์และการให้บริการที่ภูเก็ตแฟนตาซีได้จัดทำขึ้น

แผนงานในการจัดจำหน่ายดังกล่าวประกอบด้วย

(1)
จัดให้มีเจ้าหน้าที่ฝ่ายการตลาดเพื่อติดต่อโดยเฉพาะกับลูกค้ากลุ่มเป้าหมายที่แบ่งออกเป็นกลุ่มบริษัททัวร์
กลุ่มมัคคุเทศก์โรงแรม กลุ่มนักท่องเที่ยวในประเทศ

(2) ประชาสัมพันธ์ผ่านสื่อโฆษณาต่างๆ เพื่อให้มีการรับรู้ในผลิตภัณฑ์และการให้บริการ

(3) ชักจูงให้คนในท้องถิ่นและจังหวัดใกล้เคียงได้มีโอกาสเข้าชม
เพื่อเป็นการประชาสัมพันธ์ในลักษณะการบอกกล่าวต่อ

ลูกค้าของภูเก็ตแฟนตาซีเป็นลูกค้ารายย่อยเช่นเดียวกับซาฟารีเวิลด์
จึงไม่มีลูกค้ากลุ่มใดที่บริษัทย่อยมีมูลค่าการจำหน่ายสูงกว่าร้อยละ 10 ของรายได้

 ข. ภาวะการแข่งขัน

การดำเนินธุรกิจของภูเก็ตแฟนตาซีที่ให้บริการด้านความบันเทิงความสะดวกสบายในอาคาร
โรงละคร และในอาคารภัตตาคาร
ภายในพื้นที่ที่จัดให้เป็นศูนย์รวมความบันเทิงขนาดใหญ่ที่สามารถรองรับ ผู้เข้าชมได้ประมาณรอบละ
3,000 คน หรือคืนละ 9,000 คนต่อการแสดง 3 รอบนั้น
นับว่าเป็นศูนย์การแสดงขนาดใหญ่ที่ลงทุนโดยเอกชนเป็นรายแรกของประเทศ
และการที่ได้นำเอาการแสดงที่มีเอกลักษณ์เฉพาะมาประยุกต์ กับเทคโนโลยีที่ทันสมัย
จึงถือได้ว่าเป็นกิจการที่ยังไม่มีคู่แข่งในทางธุรกิจ

(3) การจัดหาผลิตภัณฑ์หรือบริการ

 ก. ลักษณะการจัดให้ได้มาซึ่งผลิตภัณฑ์

1) การผลิตและนโยบายการผลิต

การให้บริการของภูเก็ตแฟนตาซี แบ่งได้เป็น 4 ประเภท ดังนี้

1.1 การแสดง

การแสดงในโรงละครใช้เวลารอบละประมาณ 80 นาที
ในช่วงเวลากลางคืนสามารถแสดงได้ไม่ต่ำกว่า 3 รอบ โดยเริ่มการแสดงรอบแรกตั้งแต่เวลา
18.30 น. และจบการแสดงในรอบสุดท้ายประมาณเวลา 23.00 น.
และหากมีผู้เข้าชมเต็มตามจำนวนที่นั่งในโรงละครที่จุประมาณ 3,000 ที่นั่งแล้ว
ในแต่ละคืนจะสามารถรองรับนักท่องเที่ยวได้ประมาณ 9,000 คน นอกจากนั้น
หากในฤดูกาลที่มีนักท่องเที่ยวที่เข้าสู่ภูเก็ตโดยทางเรือมาก
ก็อาจจะเปิดการแสดงในรอบเย็นประมาณ 16.30 น. เพิ่มขึ้นอีก 1 รอบได้
ทำให้ความสามารถในการให้บริการในแต่ละคืนสูงสุดจะเป็นประมาณ 12,000 คน
ถ้าเปิดให้บริการเพียงปีละ 300 วัน ก็จะสามารถรองรับนักท่องเที่ยวได้ไม่ต่ำกว่าปีละประมาณ 3.6
ล้านคน

1.2 การจำหน่ายอาหารและเครื่องดื่ม

เพื่อรองรับจำนวนผู้เข้าชมการแสดงในแต่ละรอบให้สามารถหมุนเวียนกันรับประทาน
อาหารได้อย่างทั่วถึง
ภูเก็ตแฟนตาซีจึงได้ก่อสร้างภัตตาคารปรับอากาศขนาดใหญ่ที่สามารถจะรองรับผู้ใช้บริการ

ในคราวเดียวกันได้ประมาณ 4,000 คน
และสามารถที่จะดัดแปลงสถานที่นั้นเป็นสถานที่ประชุมและจัดเลี้ยงในโอกาสต่างๆ ได้ด้วย

1.3 การจำหน่ายสินค้าที่ระลึก

เพื่อให้นักท่องเที่ยวที่เข้ามาชมการแสดงและรับประทานอาหาร สามารถที่จะใช้เวลา
ในช่วงกลางคืนพักผ่อนและเพลิดเพลินกับบรรยากาศของสถานที่ที่ตกแต่งด้วยแสงและสีอันตระการตา
ภูเก็ตแฟนตาซีจึงได้สร้างร้านขายสินค้าที่ระลึกจำนวน 16
ร้านเพื่อขายสินค้าที่ระลึกที่มีคุณภาพและหลากหลายชนิด เพื่อให้นักท่องเที่ยวได้เลือกซื้อ นอกจากนั้น
ในบริเวณเดียวกันก็ได้สร้างและตกแต่งลานเกมส์เพื่อให้ผู้เข้าชมได้เพลิดเพลิน
และสนุกสนานกับการเล่นเกมส์ต่างๆ ที่ส่วนใหญ่ได้นำเข้าจากต่างประเทศ

1.4 การให้บริการรถรับส่ง

เพื่อความสะดวกในการเดินทางเข้าสู่ภูเก็ตแฟนตาซี
บริษัทได้จัดรถตู้ปรับอากาศเพื่อรับส่งผู้เข้าชมไว้เป็นจำนวน 68 คัน
แต่ละคันมีวิทยุประจำรถเพื่อสื่อสารและอำนวยความสะดวกให้แก่ผู้เข้าชม
ที่ไม่ได้เดินทางมาเป็นหมู่คณะ รถรับส่งนี้สามารถให้บริการรวมแล้วได้ประมาณคืนละไม่ต่ำกว่า
2,100 คน

2) การคัดเลือกนักแสดงและผลิตภัณฑ์เพื่อจำหน่าย

ภูเก็ตแฟนตาซี เป็นธุรกิจที่ให้ความบันเทิงในด้านการแสดง องค์ประกอบของการจัดแสดงที่สำคัญคือ นักแสดงและการจัดทำฉากการแสดง ในด้านการจัดหานักแสดงได้ประกาศรับสมัครและคัดเลือกผู้ที่มีความรู้พื้นฐานและมีประสบการณ์ในการแสดงจากทั่วประเทศ ในช่วงก่อนเปิดการแสดงประมาณ 6 เดือน บริษัทได้ฝึกฝนนักแสดงที่ได้คัดเลือกไว้ทั้งที่เป็นตัวจริงและตัวสำรองอย่างหนัก เพื่อให้มั่นใจได้ว่าจะสามารถแสดง ได้ดี หลังจากการติดตั้งฉากและอุปกรณ์เสร็จสมบูรณ์แล้ว ไม่มีอุปกรณ์หรือวัตถุดิบที่สำคัญที่จะต้องจัดซื้ออีก นอกจากวัสดุสิ้นเปลืองที่ใช้ในการแสดงเช่น พลุ และดอกไม้เพลิง ที่หาซื้อได้ไม่ยากนัก สำหรับในส่วนของการจัดหาสินค้าที่ระลึกมาจำหน่าย สินค้าส่วนใหญ่เป็นสินค้าพื้นเมือง และสินค้าประเภทหัตถกรรมของไทย บริษัทได้กระจายแหล่งซื้อออกไปตามชนิดของสินค้าประเภทต่างๆ โดยคัดเลือกจากแหล่งที่มีคุณภาพดี เพื่อมิให้มีการผูกขาดการจำหน่ายโดยผู้จำหน่ายรายหนึ่งรายใด